31994R3115
L 345/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 3115/94 НА КОМИСИЯТА
от 20 декември 1994 година
за изменение на приложения I и II към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално членове 9 и 12 от него,
като има предвид, че Регламент (ЕИО) № 2658/87 установява номенклатура на стоки, наричана по-долу „Комбинирана номенклатура“, която отговаря едновременно на изискванията на Общата митническа тарифа и на външнотърговската статистика на Общността;
като има предвид, че е необходимо да се измени Комбинираната номенклатура, така че да се отчетат:
-
промените в изискванията относно статистиката или търговската политика, и по-специално вследствие на Решение на Съвета относно едновременното влизане в сила на актовете, приложили в сила резултатите от многостранните търговски преговори в рамките на Уругвайския кръг (2) и Регламент на Съвета относно прилагането на някои мерки в резултат на приключването на преговорите по член ХХIV:6 от Общото споразумение за митата и търговията (ГАТТ), както и други мерки за опростяване (3),
-
необходимостта от уеднаквяване и изясняване на текстове;
като има предвид, че член 12 от Регламент (ЕИО) № 2658/87 предвижда Комисията да приема ежегодно с регламент, който да се прилага от 1 януари на следващата година, пълна версия на Комбинираната номенклатура заедно със съответните автономни и конвенционални ставки на митата в Общата митническа тарифа такива, каквито са в резултат на мерките, приети от Съвета или от Комисията (4);
като има предвид, че е необходимо да се актуализира списъкът от приложение II към Регламент (ЕИО) № 2658/87 относно специалните мерки на Общността, включени в член 2 от настоящия регламент, така че да се отчете еволюцията в мерките на Общността, които ще бъдат предприети за изменение на ТАРИК;
като има предвид, че мерките, предвидени в настоящия регламент, са в съответствие със становището на секция „Тарифна и статистическа номенклатура“ към Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Приложения I и II към Регламент (ЕИО) № 2658/87 се заменят с приложенията към настоящия регламент.
Член 2
Изброените в приложение I, част 3, раздел I, както и в приложение 2 автономни и конвенционални ставки на митата заменят съответните ставки, изброени в приложение I, част 2 (таблица с митата), считано от датата на решението на Съвета и в рамките на изпълнение на споразуменията, сключени в резултат на многостранните търговски преговори в рамките на Уругвайския кръг.
Член 3
Настоящият регламент влиза в сила от 1 януари 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 1994 година.